b'\n_START_ARTICLE_\nKenya\n_START_SECTION_\nEtymologi\n_START_PARAGRAPH_\nKenya har f\xc3\xa5et sit navn efter den udslukkede vulkan Mount Kenya, som er landets h\xc3\xb8jeste bjerg.\n_START_SECTION_\nGeografi\n_START_PARAGRAPH_\nKenya er en kyststat. Mod \xc3\xb8st gr\xc3\xa6nser den til Det Indiske Ocean. I nord gr\xc3\xa6nser Kenya til Somalia, Etiopien og Sydsudan, i vest til Uganda og i syd til Tanzania._NEWLINE_Landskabet er afvekslende. Afrikas store lavning, \xc3\x98stafrikanske gravs\xc3\xa6nkning, sk\xc3\xa6rer gennem landet i nordsydlig retning. Langs denne ligger flere s\xc3\xb8er og udslukte vulkaner. Fra kysten ved Det Indiske Ocean i \xc3\xb8st stiger landet til et h\xc3\xb8jplateau, de s\xc3\xa5kaldte Hvide H\xc3\xb8jlande, som blev centrum for plantagedyrkningen under kolonitiden. Hovedstaden Nairobi ligger mellem det tempererede h\xc3\xb8jplateau og de sydliga savanner._NEWLINE_I vest findes endnu et h\xc3\xb8jplateau, som aftager ud mod Victorias\xc3\xb8en. Her dyrkes te og kaffe. Vegetationen er frodig, og der findes en del tropisk regnskov. De lavtliggende omr\xc3\xa5der ved Victorias\xc3\xb8en rammes fra tid til anden af oversv\xc3\xb8mmelser under regntiderne. I nord findes steppe og halv\xc3\xb8rken. Nedb\xc3\xb8ren er beskeden, og t\xc3\xb8rke udg\xc3\xb8r en vedvarende trussel mod nomadebefolkningens husdyr. Turkanas\xc3\xb8en ved gr\xc3\xa6nsen til Etiopien dominerer landskabet. Den cirka 270 km lange s\xc3\xb8 er hjemsted for nilkrokodiller og talrige fugle.\n_START_SECTION_\nNationalparker i Kenya\n_START_PARAGRAPH_\nKenya har mange nationalparker rundt om i landet, der er idag er popul\xc3\xa6re rejsem\xc3\xa5l.\n_START_SECTION_\nMasai Mara National Reserve\n_START_PARAGRAPH_\nMasai Mara National Reserve er et af Afrikas st\xc3\xb8rste vildtreservater beliggende i den sydvestlige del af Kenya, med mere end 95 forskellige arter af pattedyr og mere end 570 fuglearter._NEWLINE_Reservatet er opkaldt efter de lokale stammefolk masaierne som bor i og omkring Masai Mara, og Marafloden, som l\xc3\xb8ber gennem omr\xc3\xa5det. Dyreinteresserede fotografer og filmfolk str\xc3\xb8mmer til parken, p\xc3\xa5 grund af den store gr\xc3\xa6s savanne og de enorme m\xc3\xa6ngder af dyr der flokkes i omr\xc3\xa5det. Store flokke af flodheste og krokodiller holder til ved Marafloden, og s\xc3\xa5 er det en af de nationalparker i Kenya, hvor der er bedst mulighed for at opleve \xe2\x80\x9dThe Big Five\xe2\x80\x9d \xe2\x80\x93 elefanten, l\xc3\xb8ven, b\xc3\xb8flen, leoparden og n\xc3\xa6sehornet.\n_START_SECTION_\nAmboseli nationalpark\n_START_PARAGRAPH_\nAmboseli nationalpark ligger ved gr\xc3\xa6nsen til Tanzania og for foden af Afrikas h\xc3\xb8jeste bjerg, Kilimanjaro. Omr\xc3\xa5det der d\xc3\xa6kker over 392km\xc2\xb2 er den anden mest bes\xc3\xb8gte nationalpark i Kenya efter Masai Mara National Reserve._NEWLINE_Nationalparken er et af de bedste steder i verden at opleve store flokke af elefanter og er desuden kendt for de mange sumpe, der danner levegrundlag for mange af nationalparkens dyr._NEWLINE__NEWLINE_Parken har f\xc3\xa5et navnet Amboseli, der p\xc3\xa5 masaisprog betyder "saltet st\xc3\xb8v" grundet den store saltede s\xc3\xb8, Lake amboseli, der udenfor regntiden t\xc3\xb8rrer ud og parken generelt er meget t\xc3\xb8r.\n_START_SECTION_\nSamburu nationalpark\n_START_PARAGRAPH_\nSamburu nationalpark ligger ca. 350 km nord for Nairobi og best\xc3\xa5r af 3 forskellige reservater med et areal p\xc3\xa5 500km\xc2\xb2. Samburu, F\xc3\xa6lles for de tre reservater, Buffalo Springs og Shaba Nationalpark er at smukke bjerge omkranser savannerne og man p\xc3\xa5 en klar dag har udsigt til mount Kenya. _NEWLINE_Det specielle ved Samburu nationalpark er de sj\xc3\xa6ldne og unikke vildarter, som afviger fra deres sl\xc3\xa6gtninge sydp\xc3\xa5, med deres specielle farver og m\xc3\xb8nstre. Netgiraffen, den smalstribede Grevy-zebra eller den store Beisa Oryx-antilope er nogle af de sj\xc3\xa6ldne arter parken huser. _NEWLINE_Parken er ogs\xc3\xa5 kendt for l\xc3\xb8vinderne Elsa og Kamunyak der har v\xc3\xa6ret inspiration til b\xc3\xa5de bogen og filmen Born Free.\n_START_SECTION_\nLake Nakuru nationalpark\n_START_PARAGRAPH_\nLake Nakuru nationalpark er beliggende i det centrale Kenya ved byen Nakuru, 140 km nordvest for Nairobi, og er en saltholdig og lavandet natrons\xc3\xb8 eller sodas\xc3\xb8 med en pH p\xc3\xa5 10,5. _NEWLINE_S\xc3\xb8en har en rig algeflora der tiltr\xc3\xa6kker store stimer af fugler deriblandt den lyser\xc3\xb8de flamingo. Man kan tit se mellem en og to millioner flamingoer p\xc3\xa5 s\xc3\xb8en._NEWLINE_Nationalparken er ogs\xc3\xa5 kendt som en af kontinentets bedste n\xc3\xa6sehornsparker og rummer en st\xc3\xb8rre bestand af b\xc3\xa5de hvide og sorte n\xc3\xa6sehorn.\n_START_SECTION_\nR\xc3\xa5stoffer\n_START_PARAGRAPH_\nBlandt landets r\xc3\xa5stoffer kan n\xc3\xa6vnes guld, kalksten, rubin og granater.\n_START_SECTION_\nMilj\xc3\xb8\n_START_PARAGRAPH_\nP\xc3\xa5 Kenyas savanne, som forts\xc3\xa6tter ind i det nordlige Tanzania, findes nogle af de ber\xc3\xb8mte nationalparker: Masai Mara, Amboseli, Tsavo East nationalpark og Tsavo West nationalpark. Aberdare er en af nationalparkerne i landet; den oprettedes i 1950._NEWLINE_Nogle af Kenyas milj\xc3\xb8problemer er vandforurening, krybskyttejagt p\xc3\xa5 de vilde dyr samt afskovning med efterf\xc3\xb8lgende jorderosion. Omkring 70\xc2\xa0% af elektriciteten produceres af fossile br\xc3\xa6ndstoffer, 18\xc2\xa0% ved vandkraft og resten p\xc3\xa5 anden m\xc3\xa5de. Der er planer om at importere elektricitet fra Etiopien, som har et stort vandkraftspotentiale.\n_START_SECTION_\nEtnisk fordeling\n_START_PARAGRAPH_\nDe st\xc3\xb8rste etniske grupper er Kikuyu (17,2\xc2\xa0%), Luhya (13,8\xc2\xa0%), Kalenjin (12,9\xc2\xa0%), Luo (10,5\xc2\xa0%), Kamba (10,1\xc2\xa0%), Somalier (6,2\xc2\xa0%) Kisii (5,7\xc2\xa0%), Mijikenda (5,1\xc2\xa0%), Ameru (4,3\xc2\xa0%), Turkana (2,6\xc2\xa0%) og Masai (2,2\xc2\xa0%).\n_START_SECTION_\nSprog\n_START_PARAGRAPH_\nOmkring 60 sprog tales som modersm\xc3\xa5l i Kenya. Af dem er engelsk og swahili officielle sprog til trods for, at kun en lille majoritet har et af disse sprog som modersm\xc3\xa5l. Majoriteten af kenyanerne taler swahili, landets lingua franca, som andetsprog, og engelsk, undervisnings- og myndighedssproget, som tredjesprog._NEWLINE_Af de indenlandske kenyanske sprog er et flertal bantusprog, men ogs\xc3\xa5 flere nilotiske og kushitiske sprog tales i landet. De sprog, der har mere end en million modersm\xc3\xa5lstalende i landet, er kikuyu, gusii, kalenjin, kamba, luo, luhya og meru.\n_START_SECTION_\nKenya inden europ\xc3\xa6erne\n_START_PARAGRAPH_\n\xc3\x98stafrika anses for at v\xc3\xa6re hjemsted for nogle af de tidligste hominider. I det sydlige Kenya og ved Olduvai p\xc3\xa5 den anden side af gr\xc3\xa6nsen til Tanzania har man fundet cirka to millioner \xc3\xa5r gamle levn efter hominider. For omkring 1.000 \xc3\xa5r siden vandrede nogle bantutalende stammer, deriblandt kikuyuernes forf\xc3\xa6dre, ind i landet fra syd langs kysten, i et sent stadie af bantumigrationen. 500 \xc3\xa5r senere kom andre folk fra nord, blandt dem de nomadiserede masair. Indvandringen er fortsat ind i moderne tid og har givet befolkningen dens st\xc3\xa6rkt heterogene karakter. I middelalderen begyndte k\xc3\xb8bm\xc3\xa6nd fra Europa, Asien og Den Arabiske Halv\xc3\xb8 at bes\xc3\xb8ge Kenyas kyst p\xc3\xa5 jagt efter slaver og elfenben._NEWLINE_Araberne slog sig fra 700-tallet ned langs kysten. Vasco da Gama bes\xc3\xb8gte landet i begyndelsen af 1500-tallet, og portugiserne fors\xc3\xb8gte at s\xc3\xa6tte sig fast der for at f\xc3\xa5 et st\xc3\xb8ttepunkt p\xc3\xa5 s\xc3\xb8vejen til Indien. I 1592 erhvervede portugiserne et omr\xc3\xa5de omkring byerne Malindi og Mombasa men blev fordrevet i 1728 af araberne. Hele kysten ned til Mo\xc3\xa7ambique vandtes i 1784 af imamen af Muscat (nu Oman) og i 1858 kom omr\xc3\xa5det under sultanatet Zanzibar._NEWLINE_Den kenyanske kyst l\xc3\xa5 midt p\xc3\xa5 swahilikysten, som strakte sig fra Mogadishu i nord til det nordlige Mo\xc3\xa7ambique i syd. Mombasa har, ligesom \xc3\xb8erne i Lamu-arkipelaget omkring Lamu, bevaret meget af den gamle swahilikultur. Swahili blev med tiden regionens lingua franca og handelssprog og er sammen med engelsk officielt sprog i Kenya. Mens swahilikulturen blomstrede p\xc3\xa5 kysten, opstod der flere mindre riger og h\xc3\xb8vdinged\xc3\xb8mmer i indlandet. I sydvest dominerede luokulturen, i nordvest luhya, i de centrale dele af landet kikuyu, embu og meru og i det \xc3\xb8stlige indland kamba. Senere voksede masairiget sig st\xc3\xa6rkt i det nuv\xc3\xa6rende sydlige Kenya og nordlige Tanzania, for at n\xc3\xa5 sin storhedstid i midten af 1800-tallet._NEWLINE_Indlandet blev \xc3\xa5bnet for udenlandske interesser ved de anglo-indiske dampskibsselskaber. En britisk interessesf\xc3\xa6re dannedes, indiske k\xc3\xb8bm\xc3\xa6nd slog sig ned i havnebyerne, og sultanen af Zanzibar tilb\xc3\xb8d i 1877 et britisk dampskibsselskab at leje det indre af Kenyas fastland. Storbritannien udnyttede ikke lejligheden, og i stedet kom tyskere og dannede et interesseselskab for udnyttelse af Kenyas indland. Ved en konvention af 1886 blev de tyske og britiske interessesf\xc3\xa6rers gr\xc3\xa6nser trukket op, og i 1888 oprettedes et protektorat under British East Africa Company. Omr\xc3\xa5det kaldtes efter kompagniets initialer Ibea. Ved Helgoland-Zanzibar-aftalen med Tyskland 1890 erhvervede Storbritannien blandt andet Jubaland, Witu og Uganda. Jubaland og Witu blev forenede med Ibea til det, som blev Kenya. Kenya var oprindeligt planlagt som et arabisk rige under britisk beskyttelse, men efter et arabisk opr\xc3\xb8r i 1895 gjordes Kenya i stedet til koloni.\n_START_SECTION_\nUnder britisk styre\n_START_PARAGRAPH_\nUnder det britiske kolonialv\xc3\xa6lde var Kenya en del af Britisk \xc3\x98stafrika fra 1895. Briterne oprettede et protektorat i 1895, og i 1896 p\xc3\xa5begyndtes anl\xc3\xa6ggelsen af en jernbane tv\xc3\xa6rs gennem landet for at skabe en forbindelse mellem naboprotektoratet Uganda og kysten ved Mombasa. Man fremmede udvandringen fra Storbritannien til Kenya, og i 1914 fandtes der flere tusinde britiske landbrugere i det frodige omr\xc3\xa5de i sydvest. Her dyrkede de med billig afrikansk arbejdskraft kaffe p\xc3\xa5 jord, som tidligere havde v\xc3\xa6ret dyrket af kikuyu- og masaifolk. De indere, som havde bygget jernbanen, forblev i landet for at vedligeholde den, og de begyndte efterh\xc3\xa5nden at spille en stadig vigtigere rolle i forretningslivet. I 1920 omorganiseredes landet og forvandledes til kronkolonien Kenya. I 1926 blev Jubaland afst\xc3\xa5et til Italien.\n_START_SECTION_\nSelvst\xc3\xa6ndighedstiden\n_START_PARAGRAPH_\nEfter et af de blodigste opr\xc3\xb8r i den nyere kolonitids historie, Mau Mau-opr\xc3\xb8ret i 1950-erne, blev landet selvst\xc3\xa6ndigt den 12. december 1963 og blev republik \xc3\xa5ret efter. Den f\xc3\xb8rste pr\xc3\xa6sident og helt i frihedskampen Jomo Kenyatta styrede Kenya fra selvst\xc3\xa6ndigheden til sin d\xc3\xb8d i 1978, da pr\xc3\xa6sidentposten blev overtaget af Daniel arap Moi. I 1982 gjorde det regerende parti Kenyan African National Union (KANU) sig til det eneste legale parti. Moi k\xc3\xa6mpede h\xc3\xa5rdt mod den politiske liberalisering, som til sidst kom i 1991, men oppositionen var splittet og form\xc3\xa5ede ikke at vinde over KANU ved valgene i 1992 og 1997. Disse valg kendetegnedes ved vold og valgfusk, men anses alligevel for at have afspejlet folkets vilje._NEWLINE_Pr\xc3\xa6sident Moi afgik efter valget i 2002. Mwai Kibaki, som var pr\xc3\xa6sidentkandidat for en forenet oppositionsgruppe, Den Nationale Regnbuekoalition, besejrede da KANUs kandidat Uhuru Kenyatta, s\xc3\xb8n af Jomo Kenyatta.\n_START_SECTION_\nValget 2007\n_START_PARAGRAPH_\nDen 27. december 2007 afholdtes parlaments- og pr\xc3\xa6sidentvalg. Pr\xc3\xa6sident Mwai Kibaki kandiderede da for Partiet for national enighed, en union af flere partier, blandt dem KANU. Hans st\xc3\xb8rste udfordrer var Raila Odinga fra Orangea demokratiske bev\xc3\xa6gelse, ODM. Kibaki udr\xc3\xa5btes til sejrherre, hvilket straks efterfulgtes af anklager om valgfusk. Krieglerkommissionen, som under sommeren 2008 unders\xc3\xb8gte valget, konstaterede i sin slutrapport, at valget havde v\xc3\xa6ret s\xc3\xa5 d\xc3\xa5rligt gennemf\xc3\xb8rt, at det var umuligt at afg\xc3\xb8re, hvem der havde vundet._NEWLINE_Voldsomme protester br\xc3\xb8d ud allerede under den langtrukne venten p\xc3\xa5 valgresultatet, og efter, at Kibaki aflagde pr\xc3\xa6sidenteden, udbr\xc3\xb8d der uroligheder rundt om i landet. I et par m\xc3\xa5neders tid spredte voldsomhederne sig med etniske fortegn over frem for alt de vestlige dele af landet selv mellem folkegrupper, som levede i f\xc3\xa6llesskab, men hvor gamle konflikter nu atter kom frem til overfladen. R\xc3\xb8de Kors i Kenya opgav i begyndelsen af 2008, at over 1.000 mennesker var blevet dr\xc3\xa6bt i politisk vold efter valget. FN\'s m\xc3\xa6gler Kofi Annan ankom i slutningen af januar til landet for at indlede forhandlinger mellem repr\xc3\xa6sentanter for Kibaki og Odinga, hvilket resulterede i en koalitionsregering med Kibaki som pr\xc3\xa6sident og Odinga p\xc3\xa5 en nyoprettet premierministerpost. Samarbejdet var dog ikke gnidningsfrit, og regeringen sattes under h\xc3\xa5rdt pres i oktober 2008, da dommer Philip Waki i forbindelse med krav om et tribunal offentliggjorde en udredning om den politiske indblandning i voldsomhederne. Rapporten blev overdraget til Kofi Annan sammen med en forseglet liste over mist\xc3\xa6nkte h\xc3\xb8jt ansatte politikere, politifolk og andre dignitarer, som snarest burde stilles til ansvar for at have fremmet de folkelige opl\xc3\xb8b._NEWLINE_Lovforslaget om et tribunal, som politikerne tog i december 2008 ser dog if\xc3\xb8lge lokale medier ud til at etablere en ganske svag juridisk proces, hvor f\xc3\xa5 politikere vil blive d\xc3\xb8mt eller tvinges til at forlade deres position. Lokale menneskerettighedsorganisationer advarede om, at et virkningsl\xc3\xb8st tribunal ville puste til de problemer som f\xc3\xb8rte til volden 2008. Waki-rapportens stipulerede grundlovs\xc3\xa6ndring samlede heller ikke n\xc3\xb8dvendige to tredjedeles majoritet og afvistes af parlamentet. S\xc3\xa5 det retslige efterspil har ikke f\xc3\xb8rt til, at de ansvarlige for volden har kunnet stilles til ansvar._NEWLINE_Wakis liste p\xc3\xa5st\xc3\xa5s blandt andet at udpege et halvt dusin regeringsministre, heraf flertallet fra det tidligere oppositionsparti ODM, frem for alt fra folkegruppen Kalenjin. Wakirapporten for\xc3\xa5rsagede dermed ikke blot interne stridigheder i ODM, hvor partilederen Odinga h\xc3\xb8rte til gruppen Luo, men den pustede tillige til andre etniske mods\xc3\xa6tninger. Omtrent et \xc3\xa5r efter valget havde man ganske vist p\xc3\xa5begyndt at genopbygge det, som var blevet br\xc3\xa6ndt ned i kampe mellem blandt andet grupperne Kalenjin og Kisii. Ligesom i Kenya som helhed skjuler der sig dog fortsatte sp\xc3\xa6ndinger under en fredelig overflade._NEWLINE_Situationen har ogs\xc3\xa5 f\xc3\xb8rt til en konflikt med Uganda om fiskevand i Victorias\xc3\xb8en og om \xc3\xb8en Migingo._NEWLINE_ICC, Den Internationale forbryderdomstol forberedte siden 31. marts 2010 en retssag efter volden i 2007. Ved denne retssag opstod den specielle situation, at vinderen af valget i 2013 ville st\xc3\xa5 p\xc3\xa5 anklageb\xc3\xa6nken. Kenyas parlament, hvoraf et flertal af medlemmer \xc3\xb8nskede, at retssagen skulle holdes p\xc3\xa5 kenyansk jord, stemte derfor for et regeringsforslag om at forlade den internationale forbryderdomstol ICC. Men ICC ville alligevel g\xc3\xa5 videre med anklagen mod landets pr\xc3\xa6sident Kenyatta og vicepr\xc3\xa6sident Ruto.\n_START_SECTION_\n2008\n_START_PARAGRAPH_\nDen 28. februar 2008 underskrev Kibaki og Odinga en overenskommelse om at danne en samlingsregering, i hvilken Odinga skulle blive Kenyas anden premierminister. Den 13. april udn\xc3\xa6vnte pr\xc3\xa6sident Kibaki en stor koalition p\xc3\xa5 41 ministre, inklusive premierministeren og dennes to deputerede. Kabinettet, som omfattede 50 viceministre, blev taget i ed ved Statshuset i Nairobi den 17. april under n\xc3\xa6rv\xc3\xa6relse af Dr. Kofi Annan og andre indbudte dignitarer.\n_START_SECTION_\nNy forfatning\n_START_PARAGRAPH_\nForfatningen fra 1963, som byggede p\xc3\xa5 koloniale strukturer, var blevet tillempet siden selvst\xc3\xa6ndigheden fra Storbritannien, da Jomo Kenyatta kom til magten. En konstitutionel forandring var blevet overvejet, som skulle eliminere premierministerens position og samtidig reducere pr\xc3\xa6sidentens magt. En folkeafstemning omkring den foresl\xc3\xa5ede forfatning blev afholdt den 4. august 2010, da 67\xc2\xa0% af det kenyanske folk stemte Ja til en ny forfatning. Den nye forfatning gav blandt andet delegater i lokale myndigheder mere magt og gav kenyanerne borgerrettigheder. Denne antoges den 27. august ved en stor ceremoni i Frihedsparken Uhuru Park i Nairobi, akkompagneret af en 21-skuds salut. Begivenheden hyldedes af et antal afrikanske ledere og af det internationale samfund. Fra den dag tr\xc3\xa5dte den nye forfatning i kraft som markerede den Anden Republik.\n_START_SECTION_\nValget 2013 og en ny regering\n_START_PARAGRAPH_\nValget i marts 2013 blev vundet af Uhuru Kenyatta, med William Ruto som vicepr\xc3\xa6sident. Kenyatta vandt med 50,51% af stemmerne over sin vigtigste modkandidat Odinga, som ikke anerkendte resultatet.\n_START_SECTION_\nPolitik\n_START_PARAGRAPH_\nKenya er en republik med repr\xc3\xa6sentativt demokrati og pr\xc3\xa6sidentialisme, hvor pr\xc3\xa6sidenten er s\xc3\xa5vel statsoverhoved som regeringschef i et flerpartisystem. Den ud\xc3\xb8vende magt holdes af regeringen. Den lovgivende magt holdes i f\xc3\xa6llesskab af regeringen og Kenyas nationalforsamling. Den d\xc3\xb8mmende magt er uafh\xc3\xa6ngig af den ud\xc3\xb8vende og den lovgivende. Der var dog en voksende uro is\xc3\xa6r under den tidligere pr\xc3\xa6sident Daniel arap Mois mandatperiode over, at den ud\xc3\xb8vende magt blandede sig stadigt mere i retsv\xc3\xa6senets anliggender.\n_START_SECTION_\n\xc3\x98konomi\n_START_PARAGRAPH_\nKenya er midtpunkt for den finansielle sektor og handelen i \xc3\x98stafrika, men \xc3\xb8konomien h\xc3\xa6mmes af en udbredt korruption og lave priser p\xc3\xa5 de r\xc3\xa5varer, som man eksporterer. P\xc3\xa5 grund af korruptionen har IMF afviklet visse st\xc3\xb8tteordningder. I 1995 og 1996 skete en st\xc3\xa6rk v\xc3\xa6kst i den kenyanske \xc3\xb8konomi, men den er senere stagneret._NEWLINE_Kenyas fungerende \xc3\xb8konomi er en af de v\xc3\xa6rste i Afrika, selv om den havde en ny fremgang fra 2004 til 2007. \xc3\x98konomien er markedsbaseret, med nogle statsligt ejede infrastrukturvirksomheder, og bibeholder et liberalt eksternt handelssystem. \xc3\x98konomien beror fortrinsvis p\xc3\xa5 jordbrug og turisme. Jordbrugssektoren syssels\xc3\xa6tter n\xc3\xa6sten 75\xc2\xa0% af landets 37 millioner indbyggere. Halvdelen af sektorens produktion er til eget forbrug. Kenyas BNP sank kontinuerligt med som h\xc3\xb8jst 6,5\xc2\xa0% per \xc3\xa5r under det f\xc3\xb8rste \xc3\xa5rti af selvst\xc3\xa6ndighed til mindre end 4\xc2\xa0% per \xc3\xa5r under det f\xc3\xb8lgende \xc3\xa5rti, til blot omkring 1,5\xc2\xa0% per \xc3\xa5r i 1990-erne. Efter 2004 gik BNP op med 5\xc2\xa0% per \xc3\xa5r. Flere \xc3\xa5rtier med d\xc3\xa5rlig \xc3\xb8konomi sammen med en hurtig befolkningsfremgang gjorde, at folk blev fattigere og flere blev arbejdsl\xc3\xb8se. Mellem 1970-erne og 2000 voksede andelen af fattige kenyanere fra 29\xc2\xa0% til 57\xc2\xa0%._NEWLINE_Kenyas \xc3\xb8konomiske resultater er blevet bremsede af flere faktorer; stort tillid til f\xc3\xa5 agrikulturelle eksportvarer, som er s\xc3\xa5rbare for verdens prisfluktueringer, befolkningsv\xc3\xa6kst som har overg\xc3\xa5et den \xc3\xb8konomiske fremgang, langvarig t\xc3\xb8rke som har fremtvunget rationeringer, ringere infrastruktur og ekstreme forskelle i velf\xc3\xa6rd som har begr\xc3\xa6nset mulighederne for de fleste for at udvikle deres kundskaber og f\xc3\xa6rdigheder. Korruption og d\xc3\xa5rligt styre har ogs\xc3\xa5 haft en negativ indflydelse p\xc3\xa5 udviklingen og har gjort det dyrt at g\xc3\xb8re forretninger i Kenya. If\xc3\xb8lge Transparency International er Kenya et af verdens seks mest korrumperede lande. Bestikkelser og bedragerier koster Kenya omkring 1 milliard amerikanske dollars hvert \xc3\xa5r. 23\xc2\xa0% af kenyanerne lever p\xc3\xa5 mindre end en amerikansk dollar om dagen, og kenyanere betaler omkring 16 bestikkelser om m\xc3\xa5neden, i gennemsnit ved 2/3 af alle forbindelser med tjenestem\xc3\xa6nd. En anden stor faktor for den \xc3\xb8konomiske opbremsning er menneskelige immundefekt-sygdomme som HIV og AIDS.\n_START_SECTION_\nEnergi\n_START_PARAGRAPH_\nDet meste af Kenyas elektricitetsforsyning kommer fra vandkraftv\xc3\xa6rker ved damme langs \xc3\xb8vre Tanafloden, samt Turkwel Gorge Dam i vest. Den \xc3\xb8vrige energi kommer fra et oliekraftv\xc3\xa6rk ved Rabai n\xc3\xa6r Mombasa samt fra enkelte geotermiske anl\xc3\xa6g ved Olkaria n\xc3\xa6r Nairobi. Der importeres ogs\xc3\xa5 elektricitet fra Uganda. Kenyas egen produktion udgjorde i perioden 2001 til 2003 1.142 megawatt. Det statsejede Kenya Electricity Generating Company (KenGen) blev etableret i 1997 under navnet Kenya Power Company og h\xc3\xa5ndterer produktionen af elektricitet. Kenya Power and Lighting Company (KPLC) er et b\xc3\xb8rsnoteret, privatiseret selskab, og h\xc3\xa5ndterer overf\xc3\xb8ring og distribution. T\xc3\xb8rke og reduceret vandf\xc3\xb8ring for\xc3\xa5rsager j\xc3\xa6vnlig nedsat elektricitetsproduktion og mangel p\xc3\xa5 elektricitet. Der foreligger ogs\xc3\xa5 planer om at bygge et atomkraftv\xc3\xa6rk inden 2017. _NEWLINE_Olieboringer har p\xc3\xa5g\xc3\xa5et periodisk i flere \xc3\xa5rtier, der er bekr\xc3\xa6ftet fund af olie, men udvinding er ikke startet. Kenya importerer derfor alle r\xc3\xa5stoffer til petroleumsprodukter, og importen udg\xc3\xb8r mellem 20 og 25\xc2\xa0% af importomkostningerne. Der er imidlertid gjort fund i Uganda og Tanzania, som indikerer, at der kan findes forekomster ogs\xc3\xa5 i Kenya.\n_START_SECTION_\nLandbrug\n_START_PARAGRAPH_\nLandbrug st\xc3\xa5r for den n\xc3\xa6stst\xc3\xb8rste indt\xc3\xa6gtspost i Kenyas bruttonationalprodukt (BNP) efter den tjenesteydende sektor. I 2005 stod jordbrug og fiskeri for 24\xc2\xa0% af BNP, samt for 18\xc2\xa0% af syssels\xc3\xa6tningen og 50\xc2\xa0% af landets eksportindt\xc3\xa6gter. Inden for jordbruget er dyrkning af te, r\xc3\xa5varer til havebrug og kaffe det, som bidrager mest. Kaffe og r\xc3\xa5varer til havebrug er anset som de vigtigste satsningsomr\xc3\xa5der. I det mere frugtbare h\xc3\xb8jland dyrkes der en r\xc3\xa6kke arter, herunder te, kaffe, sisal, pyrethrum, majs og hvede. Hold af bufe forekommer f\xc3\xb8rst og fremmest i de halvt\xc3\xb8rre savanneomr\xc3\xa5der neden for h\xc3\xb8jlandet, mens de mere lavtliggende omr\xc3\xa5der domineres af kokosn\xc3\xb8dder, ananas, cashewn\xc3\xb8dder, bomuld, sukkerr\xc3\xb8r, sisal og majs._NEWLINE_Landet har ikke tilstr\xc3\xa6kkelig effektivitet inden for landbrug og infrastruktur til, at der kan garanteres mad til alle. Dette, kombineret med at 53\xc2\xa0% af befolkningen lever under fattigdomsgr\xc3\xa6nsen, g\xc3\xb8r, at en betydelig del af befolkningen sulter regelm\xc3\xa6ssigt og er afh\xc3\xa6ngig af f\xc3\xb8devarehj\xc3\xa6lp. Specielt g\xc3\xb8r dette sig g\xc3\xa6ldende i mere afsidesliggende omr\xc3\xa5der, da d\xc3\xa5rlige veje, et utilstr\xc3\xa6kkeligt jernbanenet og kostbar flytransport isolerer store dele af de t\xc3\xb8rre og halvt\xc3\xb8rre omr\xc3\xa5der. Samtidig m\xc3\xa5 madvareproducenter i andre regioner kassere madvarer, fordi de ikke har adgang til markeder andre steder i landet.\n_START_SECTION_\nIndustri\n_START_PARAGRAPH_\nSelv om Kenya er det mest industrielt udviklede land i \xc3\x98stafrika, st\xc3\xa5r industrien ikke for mere end 14\xc2\xa0% af bruttonationalproduktet (BNP). Den industrielle aktivitet er prim\xc3\xa6rt lokaliseret i tilknytning til de tre st\xc3\xb8rste byer Nairobi, Mombasa og Kisumu. \xc3\x98lbrygning og for\xc3\xa6dling af majs og sukkerr\xc3\xb8r er dominerende sammen med produktion af forbrugsvarer. I l\xc3\xb8bet af de sidste \xc3\xa5r er ogs\xc3\xa5 cementindustrien voksende, og har efterh\xc3\xa5nden f\xc3\xa5et en vigtig rolle i kenyansk \xc3\xb8konomi. Kenya har ogs\xc3\xa5 et olieraffinaderi, som i hovedsagen forsyner hjemmemarkedet med petroleumsprodukter. Produktionen har frem til nu v\xc3\xa6ret baseret p\xc3\xa5 importeret olie, men olies\xc3\xb8gning er ogs\xc3\xa5 igangsat lokalt. Industriel v\xc3\xa6kst i Kenya er til dels baseret p\xc3\xa5 st\xc3\xb8tte fra industrilande, men ogs\xc3\xa5 indf\xc3\xb8rsel af skattetiltag gunstige for industrien m\xc3\xa5 antages at have en betydning for den industrielle udvikling.\n_START_SECTION_\nTurisme\n_START_PARAGRAPH_\nKenyas tjenesteydende sektor, som bidrager med omkring 63\xc2\xa0% af BNP, er domineret af turisme. Turistn\xc3\xa6ringen har i de fleste \xc3\xa5r vist en j\xc3\xa6vn v\xc3\xa6kst siden uafh\xc3\xa6ngigheden, og ved slutningen af 1980 var den blevet landets vigtigste kilde til udenlandsk valuta. Turisterne, de fleste fra Tyskland og Storbritannien, bes\xc3\xb8ger for det meste strandene langs kysten og nationalparker, s\xc3\xa6rlig de mere kendte som Tsavo National Park (20.808\xc2\xa0km\xc2\xb2). Turismen er den vigtigste bidragsyder til landets \xc3\xb8konomiske v\xc3\xa6kst. Turisme er nu Kenyas st\xc3\xb8rste kilde til udenlandsk valuta, efterfulgt af blomster, te og kaffe.\n_START_SECTION_\nInfrastruktur\n_START_PARAGRAPH_\nTo veje i det transafrikanske hovedvejsnet passerer gennem Kenya: Hovedvej 4 mellem Kairo og Kapstaden samt hovedvej 8, Lagos-Mombasa-vejen. Bus og matatu (minibusser) st\xc3\xa5r for st\xc3\xb8rstedelen af landets transporter._NEWLINE_Den kenyanske regering er i gang med at opf\xc3\xb8re nogle omfartsveje kaldet Northern Bypass, Eastern Bypass og Southern Bypass. Omfartsvejene bliver finansieret af Folkerepublikken Kina, og kommer til at l\xc3\xb8be omkring hovedstaden Nairobi._NEWLINE_Havnen i Mombasa, Kilindini havn, er den st\xc3\xb8rste i \xc3\x98stafrika. Der findes ogs\xc3\xa5 en inds\xc3\xb8havn ved Victorias\xc3\xb8en, i Kisumu._NEWLINE_Den ugandiske jernbane anvendes til persontrafik, ikke mindst mellem Nairobi og Mombasa. Sporvidden er 1.000 millimeter._NEWLINE_Landet har to internationale lufthavne: Jomo Kenyatta International Airport i Nairobi og Moi International Airport i Mombasa.\n_START_SECTION_\nKultur\n_START_PARAGRAPH_\nKenya har ingen kultur, som specifikt identificerer hele landet. Med s\xc3\xa5 forskellige regionale folk som swahili langs kysten, flere nomadiske samfund is\xc3\xa6r i nord og de forskellige befolkningsgrupper i de centrale og vestlige regioner er det sv\xc3\xa6rt at ordne en f\xc3\xa6lles kulturel identifikation._NEWLINE_Der findes cirka 42 forskellige stammer i Kenya - alle med deres egne unikke kulturer, men en majoritet af dem med sammensatte kulturelle udtryk opkomne gennem st\xc3\xa6rke ligheder i sprog, ligartede milj\xc3\xb8 og stammernes fysiske n\xc3\xa6rhed. Stammerne er grupperede i st\xc3\xb8rre undergrupper baserede p\xc3\xa5 disse kulturelle og sproglige ligheder. Der findes tre store forenende sproglige kategorier: Bantusprogtalende folk i kystregionen, i det centrale h\xc3\xb8jland og i det vestlige Kenya, Niloterne, som hovedsagelig findes i Riftdalen og ved Viktorias\xc3\xb8en, og Kushiterne, som hovedsagelig best\xc3\xa5r af hyrder og nomader i de t\xc3\xb8rrere nord\xc3\xb8stlige dele af landet. Disse undergrupper sp\xc3\xa6nder over et omr\xc3\xa5de, som str\xc3\xa6kker sig ud over Kenyas gr\xc3\xa6nser._NEWLINE_Masaikulturen har turistn\xc3\xa6ringen at takke for sin omfattende eksponering, hvilken har udnyttet dem i rent kommercielle \xc3\xb8jem\xc3\xa5l. Maasaierne udg\xc3\xb8r dog kun en relativt lille del af Kenyas befolkning._NEWLINE_Historisk og nuv\xc3\xa6rende opdelingspolitik, som ud\xc3\xb8vedes f\xc3\xb8rst af kolonisatorerne og derefter af de lokale ledere, har ledt til en situation, hvor kenyanerne selv knapt kender deres egen kultur, end mindre deres naboers. Den koloniale administration i samarbejde med omfattende missionsvirksomhed og formel skolegang udryddede de fleste kulturelle s\xc3\xa6rtr\xc3\xa6k og efterlod et tomrum, som fyldtes af vesterlandske kulturelle attituder og identificering is\xc3\xa6r hos unge._NEWLINE_Kenya har et aktivt liv omkring musik, television og teater, hvor simba og hakuna matata er blevet bekendte begreber ogs\xc3\xa5 for fremmede. Det er dog sv\xc3\xa6rt at undg\xc3\xa5 et vist isl\xc3\xa6t af tribalisme.'